বগুড়া পৌরসভার মেয়র অ্যাডভোকেট মাহবুবুর রহমান যানজটের অন্যতম কারণ হিসেবে এসব অবৈধ যানকে দায়ী করে বলেন, ‘আমাদের রাস্তাঘাটের অবস্থা অনুসারে সর্বোচ্চ পাঁচ হাজার যান শহরে চলতে পারবে। সেখানে পাঁচ গুণ বেশি যানবাহন চলছে। এসব যানের অধিকাংশ একাধিক সিন্ডিকেট নিয়ন্ত্রণ করে। এ কারণে নিয়ন্ত্রণ করার উপায় থাকে না।’ তিনি জানান, শহরের অভ্যন্তরে এবং প্রাণকেন্দ্র থেকে সিএনজি স্ট্যান্ডগুলো স্থানান্তর করা যায়নি। এ কারণে সাতমাথা মোড়, বড়গোলা, দত্তবাড়ী, গোহাইল রোড, স্টেশন রোড, শেরপুর রোড এবং ফতেহ আলী বাজার এলাকায় বড় ধরনের যানজট সৃষ্টি হয়। মেয়র আরো বলেন, ‘যানজট নিরসনে সকাল ৮টা থেকে রাত ৮টা পর্যন্ত শহরে ট্রাক চলাচল নিষিদ্ধ থাকলেও তা বাস্তবায়ন হয় না।’